《高阳台 过拂水山庄感事》
清代·李良年

屋背空青，墙腰断绿，沙头晚叠春船。一笛东风，斜阳淡压荒烟。

尚书老去苍凉甚，草堂西、南渡明年。倚香奁、天宝宫娥，爱说开元。

松楸马鬣都休问，却土花深处，也当新阡。白氎红巾，是非付与残编。

石家金谷曾拌坠，甚游人、尚记生前。更悽然、燕又双飞，柳又三眠。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。